XALQARO TIKLANISH VA TARAQQIYOT BANKI BERADIGAN QARZ DOIRASIDA SOGʻLIQNI SAQLASHNING BOSHLANGʻICH BOʻGʻININI ISLOH QILISH LOYIHASINI AMALGA OSHIRISHNI JADALLASHTIRISH CHORA-TADBIRLARI TOʻGʻRISIDA
(resolution, 2005-01-27)

Oʻzbekiston Respublikasining sogʻliqni saqlash boshlangʻich boʻgʻinini isloh qilish loyihasini amalga oshirish hamda Xalqaro tiklanish va taraqqiyot banki (XTTB) bilan hamkorlikni mustahkamlash maqsadida Vazirlar Mahkamasi qaror qiladi: 1. Quyidagilar: XTTB bilan hamkorlikda va Vazirlar Mahkamasining “Oʻzbekiston Respublikasida sogʻliqni saqlashni isloh qilish loyihalarini ishlab chiqish uchun beriladigan Yaponiya grantidan samarali foydalanishni taʼminlashga oid chora-tadbirlar toʻgʻrisida” 1996-yil 30-yanvardagi 43-son qarori doirasida Sogʻliqni saqlash vazirligi huzuridagi ishchi guruh tomonidan uchta viloyatda (Navoiy, Sirdaryo va Fargʻona viloyatlarida) sogʻliqni saqlashning boshlangʻich boʻgʻinini isloh qilish boʻyicha “Salomatlik-1” boshqarish loyihasi tayyorlanganligi; “Salomatlik-1” loyihasini amalga oshirish jarayonini jadallashtirish uchun XTTB tomonidan, kelgusida beradigan qarzi hisobiga, 750 ming AQSH dollari miqdorida avans ajratilganligi, ularning “Salomatlik-1” loyihasini amalga oshirish boʻyicha tayyorgarlik tadbirlarini bajarishga yoʻnaltirilishi maʼlumot uchun qabul qilinsin. 2. Oʻzbekiston Respublikasi Sogʻliqni saqlash vazirligi “Salomatlik-1” loyihasini amalga oshirishda bajaruvchi tashkilot etib belgilansin. 3. Loyihaga umumiy rahbarlikni amalga oshirish uchun Oʻzbekiston Respublikasi Vazirlar Mahkamasi huzurida 1-ilovaga* muvofiq tarkibda “Salomatlik-1” loyihasini amalga oshirishni muvofiqlashtirish respublika komissiyasi tuzilsin. 4. Navoiy, Sirdaryo va Fargʻona viloyatlari hokimliklari huzurida sogʻliqni saqlashning boshlangʻich boʻgʻinini isloh qilish loyihasini amalga oshirishni muvofiqlashtirish viloyat komissiyalari tuzilsin, ular zimmasiga sogʻliqni saqlashning boshlangʻich boʻgʻinini isloh qilishni tashkiliy va moddiy-texnikaviy jihatdan qoʻllab-quvvatlash yuzasidan javobgarlik yuklansin. 5. Quyidagilar: Oʻzbekiston Respublikasi Sogʻliqni saqlash vazirligi huzurida, shtatdagi xodimlari 2-ilovaga muvofiq boʻlgan, “Salomatlik-1” loyihasini amalga oshirish boʻyicha markaziy byuro tashkil qilinsin hamda markaziy byuro xarajatlari milliy valyutada, loyihani roʻyobga chiqarish uchun XTTB tomonidan ajratiladigan mablagʻlar hisobiga amalga oshirilishi belgilab qoʻyilsin; Navoiy, Sirdaryo va Fargʻona viloyatlari sogʻliqni saqlash boshqarmalari huzurida, shtatdagi xodimlari 3-ilovaga* muvofiq boʻlgan, loyihani amalga oshirish boʻyicha viloyat byurolari tashkil qilinsin hamda viloyat byurolarining barcha xarajatlari mahalliy budjet hisobiga qoplanishi belgilab qoʻyilsin. 6. Markaziy byuro hamda viloyat byurolari zimmasiga XTTB tomonidan avans va qarz berilishi shart-sharoitlari boʻyicha hamda Vazirlar Mahkamasining “2000-yilgacha boʻlgan davrda Oʻzbekiston Respublikasi qishloq ijtimoiy infrastrukturasini rivojlantirish dasturi toʻgʻrisida” 1996-yil 21-maydagi 182-son qaroriga muvofiq “Salomatlik-1” loyihasi barcha komponentlarini roʻyobga chiqarish boʻyicha tadbirlarni amalga oshirish yuklansin. 7. Oʻzbekiston Respublikasi Sogʻliqni saqlash vazirligi: markaziy byuroni joylashtirish uchun bino ajratsin; qishloq vrachlik punktlarini zarur dori-darmonlar va vaksina preparatlari bilan taʼminlash mexanizmini yaratish chora-tadbirlarini koʻrsin; Moliya vazirligi bilan birgalikda “Oʻztibbiyoteksport” bilan — tibbiyot asbob-uskunalari xarid qilish toʻgʻrisida hamda “Oʻztibbiyottexnika” aksiyadorlik kompaniyasi bilan — tibbiyot asbob-uskunalarini yetkazib berish va toʻplash toʻgʻrisida bitim tuzsin; Navoiy, Sirdaryo, Fargʻona viloyatlari hokimliklari hamda boshqa manfaatdor vazirliklar va idoralar bilan birgalikda sogʻliqni saqlash boshlangʻich boʻgʻinini isloh qilishning tajriba-koʻrgazmali dasturlarini amalga oshirishni tashkiliy va moddiy-texnikaviy jihatdan taʼminlasin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A. A. Azizxoʻjayev zimmasiga yuklansin. ‎‎Markaziy byuro‎‎‎ — 1‎ ‎‎Direktor oʻrinbosari‎‎‎ — 1‎ ‎‎Loyiha komponentlari‎‎‎ni muvofiqlashtiruvchilar — 3‎ ‎‎XTTB tartibotlariga mablagʻlar sarflash boʻyicha buxgalter‎‎‎-mutaxassis — 1‎ ‎‎Kotib-maʼmur‎‎‎ — 1‎ ‎‎Tarjimon‎ — 1‎ ‎‎Transport haydovchisi‎‎‎ — 1‎ ‎‎Jami:‎‎‎ — 9‎